A 19. század első felében kitört függetlenségi háborúban Chilpancingo igen fontos szerepet játszott: lakói aktívan részt vettek a felkelésben, és fekvésénél fogva a város a déli harcok stratégiai fontosságú helyszíne volt. 1813 szeptemberére itt hívta össze José María Morelos y Pavón az "Anáhuaci kongresszust", más néven a Chilpancingói kongresszust, ahol kimondták Közép-Amerika függetlenségét a spanyol királyságtól. Ez alkalomból a települést "Ciudad de Nuestra Señora de la Asunción" néven a nemzet fővárosává nevezték ki.